ROMÂNIA

JUDEŢUL HARGHITA

CONSILIUL LOCAL MUNICIPAL

MIERCUREA–CIUC

HOTĂRÂRE Nr. 207/28.07.2017
privind aprobarea prelungirii Contractului de închiriere nr.692/60886/30.12.2011 a  imobilului, situat în municipiul Miercurea-Ciuc, str. Mihail Sadoveanu nr.6 
Consiliul Local al Municipiului Miercurea Ciuc, întrunit în şedinţa ordinară din data de 28 iulie 2017;
Luând în considerare notificările prin care Municipiul Miercurea-Ciuc solicită prelungirea contractului de închiriere aferentă imobilului situat în strada Mihail Sadoveanu nr.6, respectiv răspunsul afirmativ al proprietarilor în acest sens (10260/19.06.2017, 10765/26.06.2017, 11766/11.07.2017);
Analizând Expunerea de motive nr.11962/12.07.2017 şi Raportul de specialitate întocmit de Biroul de evidenţă a patrimoniului, concesionări şi închirieri, înregistrate cu nr.11964 din data 12.07.2017, prin care s-a propus adoptarea unei hotărâri cu privire la prelungirea Contractului de închirierea nr.692/60886/30.12.2008 aferentă imobilului din strada Mihail Sadoveanu nr.6, încheiate cu proprietarii Daradics Emőke Mária Gabriella, Daradics Andrei Emeric, Daradics Lóránt Félix, necesar pentru buna funcţionare a Grădiniţei de copii ,, Csiga-Biga;
Pe baza rapoartelor comisiei:

- pentru administraţia publică locală, juridică, apărarea ordinii publice, respectarea drepturilor şi libertăţilor cetăţenilor;
- de studii, prognoze economico-sociale, buget, finanţe, agricultură, administrarea domeniului public şi privat; 
Luând în considerare Dispoziţia Primarului nr.2193 din 03.10.2008 privind restituirea în natură a terenului situat în municipiul Miercurea-Ciuc, str. Mihail Sadoveanu nr.28 în suprafaţă de 758 mp şi a construcţiei aflate pe aceasta şi propunerea privind acordarea de despăgubiri în condiţiile legii speciale privind regimul stabilirii şi plăţii despăgubirilor aferente imobilelor preluate în mod abuziv pentru suprafaţa de 307 mp în favoarea notificatorilor Daradics Emőke Mária Gabriella, Daradics Andrei Emeric, Daradics Lóránt Félix;
Ţinând cont de Hotărârea Consiliului Local Miercurea-Ciuc nr.213/2008 privind aprobarea Contractului de închiriere a imobilului situat în municipiul Miercurea-Ciuc, str. Mihail Sadoveanu nr.6, prelungit cu Hotărârile nr.174/2011 şi cu nr.209/2014;
Având în vedere Hotărârea nr.58/2017 al Consiliului Local al Municipiului Miercurea-Ciuc privind aprobarea bugetului de venituri şi cheltuieli pe anul 2017, cu modificările şi completările ulterioare;
Luând în considerare art.1778 din Codul civil;
Având în vederea Hotărârea Guvernului nr.343/2007 privind modificarea şi completarea Hotărârii Guvernului nr.1886/2006 pentru stabilirea cuantumului chiriilor aferente imobilelor care fac obiectul prevederilor art.16 alin.(2) din Legea nr. 10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, ale art.1. alin.(10) din Ordonanţa de urgenţă a Guvernului nr.94/2000 privind retrocedarea unor imobile care au aparţinut cultelor religioase din România, ale art.1. alin.(5) din Ordonanţa de urgenţă a Guvernului nr.83/1999 privind restituirea unor imobile care au aparţinut comunităţilor cetăţenilor aparţinând minorităţilor naţionale din România;
În temeiul art.36 alin.(2) lit d), respectiv alin.(6), art.45 alin.(2) lit.a) din Legea Administraţiei Publice Locale nr. 215/2001, republicată, cu modificările şi completările ulterioare;
H O T Ă R Ă Ş T E

Art.1.(1) Se aprobă prelungirea Contractul de închiriere nr.692/60886/30.12.2011 a imobilului, compus din teren de 758 mp şi clădire de 328 mp, situat în municipiul Miercurea-Ciuc, str. Mihail Sadoveanu nr.6 (fosta 28), încheiat între Municipiul Miercurea-Ciuc şi proprietarii Daradics Emőke Mária Gabriella, Daradics Andrei Emeric, Daradics Lóránt Félix, pe o perioadă de un an, cu posibilitatea de prelungire.
(2) Imobilul susmenţionat se identifică prin Cartea Funciară nr.62809 Miercurea-Ciuc nr. Cadastral 9224.
Art.2. Cu aducerea la îndeplinire a prezentei hotărâri se însărcinează viceprimarul municipiului  Füleki Zoltán Ladislau, prin Biroul concesiuni, închirieri şi evidenţă a patrimoniului din cadrul aparatului de specialitate al primarului  municipiului Miercurea-Ciuc.

Art. 3 Prezenta hotărâre se comunică:
a) Instituţiei Prefectului Judeţului Harghita;
b) Primarului Municipiului Miercurea-Ciuc;
c) Biroului evidenţă a patrimoniului, concesionări şi închirieri;
d) Compartimentului financiar contabil şi control financiar de gestiune;
e) Proprietariilor imobilului.

